ΓΡΑΠΤΗ ΕΡΩΤΗΣΗ E-3531/98

υποβολή: Daniela Raschhofer (NI) προς την Επιτροπή

(25 Νοεμβρίου 1998)

Θέμα: Μεταφορά ζώων αναπαραγωγής προς τρίτες χώρες

Στο εσωτερικό της ΕΕ υπάρχει αυστηρή διάκριση μεταξύ αγελάδων προς αναπαραγωγή και αγελάδων προς σφαγή. Αυτή η διαφοροποίηση έχει μεταξύ άλλων επιπτώσεις και στις επιδοτήσεις που καταβάλλει η Ευρωπαϊκή Ένωση.

Προκειμένου να διευκρινιστεί το θέμα της πληρωμής των επιδοτήσεων τίθενται οι εξής ερωτήσεις:

1. Από ποιον εθνικό φορέα εκδίδονται τα πιστοποιητικά των αγελάδων αναπαραγωγής; Ποιος είναι ο αρμόδιος φορέας στην Αυστρία;

2. Από ποιον εξουσιοδοτείται ο αρμόδιος φορέας και από ποια κοινοτικά όργανα οφείλει να λαμβάνει εντολές και σε ποια να δίδει αναφορά;

3. Βάσει ποιών κριτηρίων γίνεται η διάκριση μεταξύ αγελάδων αναπαραγωγής και αγελάδων σφαγής;

4. Ποιες δυνατότητες ελέγχου διαθέτει η ΕΕ προκειμένου να μπορεί να εξετάζει αν οι αγελάδες αναπαραγωγής έχουν φτάσει στην κατάλληλη ηλικία, αλλά και το ύψος των σχετικών ενισχύσεων;

5. Υπάρχει, θεωρητικά, η δυνατότητα αυτά τα κριτήρια να καταστρατηγηθούν ή να αγνοηθούν;

6. Αν ναι, τι πρέπει να κάνει η Επιτροπή για να αποκλείσει αυτή την καταστρατήγηση;

7. Είναι δυνατόν τα ζώα που έχουν καθοριστεί ως αγελάδες αναπαραγωγής στην Αυστρία να εξάγονται σε τρίτα κράτη και να χρησιμοποιούνται μέσως για σφαγή;

8. Πληροί μία παρόμοια τακτική τα ευρωπαϊκά κριτήρια ενίσχυσης;

9. Πώς μπορεί να εξασφαλίσει η Επιτροπή ότι αγελάδες αναπαραγωγής που έχουν εξαχθεί από την ΕΕ θα συνεχίσουν πράγματι να χρησιμοποιούνται ως τέτοιες στις τρίτες χώρες στις οποίες εισάγονται;

Απάντηση του κ. Fischler εξ ονόματος της Επιτροπής

(20 Ιανουαρίου 1999)

Ο κανονισμός (ΕΟΚ) 2342/92 της Επιτροπής προβλέπει επιστροφές στην εξαγωγή των ζώων αναπαραγωγής καθαρής φυλής, ο οποίος αφορά τις εισαγωγές προελεύσεως τρίτων χωρών και τη χορήγηση επιστροφών στην εξαγωγή για τα βοοειδή αναπαραγωγής καθαρής φυλής(1).

1.-2. Σύμφωνα με το άρθρο 3 σημείο α), το γενεαλογικό πιστοποιητικό εκδίδεται από την ένωση, την οργάνωση ή την επίσημη υπηρεσία του κράτους μέλους που τηρεί τα γενεαλογικά μητρώα.

3. Σύμφωνα με τη κοινοτική νομοθεσία, θεωρείται ως βοοειδές αναπαραγωγής καθαρής φυλής, κάθε βοοειδές που οι γονείς ή οι πρόγονοι του καταχωρήθηκαν ή είναι εγγεγραμμένοι στο γενεαλογικό βιβλίο ως μέλη της ίδιας φυλής και είναι το ίδιο εγγεγραμμένο ή καταχωρημένο στα βιβλία αυτά ή υπάρχει δυνατότητα να καταχωρηθεί. Εξάλλου, σύμφωνα με το παράρτημα ΙΙΙ του κανονισμού (ΕΚ) 2469/97, της Επιτροπής, της 11ης Δεκεμβρίου 1997 για την τροποποίηση των κανονισμών (ΕΟΚ) 1964/82, για τον καθορισμό των όρων χορήγησης ειδικών επιστροφών στην εξαγωγή, όσον αφορά ορισμένα αποστεωμένα κρέατα βοοειδών, (ΕΟΚ) 3846/87 που θεσπίζει την ονοματολογία των γεωργικών προϊόντων για τις επιστροφές στην εξαγωγή, και (ΕΚ) 1445/95 για λεπτομέρειες εφαρμογής του καθεστώτος πιστοποιητικών εισαγωγής και εξαγωγής στον τομέα του βοείου κρέατος(2), τη χορήγηση των επιστροφών στην εξαγωγή για τα θηλυκά ζώα αναπαραγωγής καθαρής φυλής, για κάθε ζώο, υπάρχει η υποχρέωση να υποβάλλεται, κατά την ολοκλήρωση των τελωνειακών διατυπώσεων εξαγωγής, το πρωτότυπο και αντίγραφο του γενεαλογικού πιστοποιητικού στο οποίο εμφαίνονται κυρίως τα αποτελέσματα των ελέγχων ικανότητας και τα αποτελέσματα της εκτίμησης της γενετικής αξίας του ζώου και των γονέων ή προγόνων του.

5.-6. Τα ανωτέρω μέτρα ελέγχου, θεσπίζονται για να αποφευχθούν οι απάτες.

7.-9. Η κοινοτική νομοθεσία δεν δύναται να εμποδίσει τον αγοραστή μιας τρίτης χώρας να σφάξει ένα ζώο αναπαραγωγής καθαρής φυλής, από τη στιγμή της άφιξής του στην εν λόγω χώρα. Μια τέτοια ενέργεια είναι σχεδόν απίθανη εφόσον τα ζώα αναπαραγωγής καθαρής φυλής έχουν πολύ μεγάλη αξία και κανένας οικονομικός λόγος δεν δικαιολογεί την άμεση σφαγή τους. Ο έλεγχος που επιβεβαιώνει ότι το εξαγόμενο ζώο αποτελεί πράγματι ζώο αναπαραγωγής καθαρής φυλής, πραγματοποιείται κατά την ολοκλήρωση των τελωνειακών διατυπώσεων εξαγωγής, κατά τη διάρκεια των οποίων πρέπει να κατατίθεται το γενεαλογικό πιστοποιητικό κάθε ζώου.

Εξάλλου, σύμφωνα με το άρθρο 3 σημείο β), κατά την ολοκλήρωση των τελωνειακών διατυπώσεων εξαγωγής, πρέπει να κατατίθεται το υγειονομικό πιστοποιητικό το οποίο αφορά τα βοοειδή αναπαραγωγής καθαρής φυλής και απαιτείται από την τρίτη χώρα προορισμού.

(1) ΕΕ L 277 της 11.8.1992.

(2) ΕΕ L 341 της 12.12.1997.